CELEX: 32015D2349
Language: lt
Date: 1449705600000
Title: 2015 m. gruodžio 10 d. Tarybos įgyvendinimo sprendimas (ES) 2015/2349, kuriuo Vengrijai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

16.12.2015   
            
            
               LT
            
            
               Europos Sąjungos oficialusis leidinys
            
            
               L 330/53
            
         TARYBOS ĮGYVENDINIMO SPRENDIMAS (ES) 2015/2349
   2015 m. gruodžio 10 d.
   kuriuo Vengrijai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 291 straipsnio 2 dalį,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               laiškais, kuriuos Komisija užregistravo 2014 m. gruodžio 23 d. ir 2015 m. gegužės 8 d., Vengrija paprašė leidimo taikyti specialią priemonę, kuria nukrypstama nuo Direktyvos 2006/112/EB 193 straipsnio nuostatų dėl asmens, kuriam tenka prievolė sumokėti pridėtinės vertės mokestį (toliau – PVM);
            
         
               (2)
            
            
               remdamasi Direktyvos 2006/112/EB 395 straipsnio 2 dalimi, 2015 m. liepos 2 d. laišku Komisija pranešė kitoms valstybėms narėms apie Vengrijos prašymą. 2015 m. liepos 7 d. laišku Komisija pranešė Vengrijai turinti visą informaciją, kuri, Komisijos nuomone, yra būtina prašymui išnagrinėti;
            
         
               (3)
            
            
               Direktyvos 2006/112/EB 193 straipsnyje numatyta, kad mokesčių institucijoms PVM paprastai sumoka apmokestinamasis asmuo, tiekiantis prekes ar teikiantis paslaugas. Vengrijos prašymo dėl nukrypti leidžiančios priemonės tikslas – nustatyti, kad PVM, susijusio su aprūpinimu personalu, mokėjimo prievolė tektų paslaugos gavėjui;
            
         
               (4)
            
            
               pagal Vengrijos pateiktą informaciją nemažai laikinojo įdarbinimo įmonių sektoriaus prekiautojų sukčiauja teikdami paslaugas ir nemokėdami PVM mokesčių institucijoms. Kadangi šios rūšies veiklai vykdyti nebūtinas didelis indėlis ar investicijos, šių įmonių gaunamas PVM dažnai smarkiai viršija atskaitytiną PVM, kurį jos sumokėjo savo paslaugos teikėjams. Nemažai tokių įmonių, dažnai turinčių nedaug turto ar visai jo neturinčių, pradingsta praėjus vos keliems mėnesiams, ir susigrąžinti nesumokėtą PVM tampa sudėtinga ar neįmanoma;
            
         
               (5)
            
            
               taikant nukrypti leidžiančią nuostatą nustačius, kad tokiais atvejais prievolė sumokėti PVM tenka asmeniui, kuriam yra teikiamos šios paslaugos, būtų panaikinta galimybė tuo būdu slėpti mokesčius. Tam tikrais aprūpinimo personalu atvejais, išvardytais Direktyvos 2006/112/EB 199 straipsnio 1 dalies a punkte, jau yra įmanoma nurodyti gavėją kaip asmenį, kuriam tenka prievolė mokėti PVM. Todėl nukrypti leidžianti priemonė taikytina tiems aprūpinimo personalu atvejams, kurie nenurodyti Direktyvoje 2006/112/EB;
            
         
               (6)
            
            
               nukrypti leidžianti priemonė neturės neigiamos įtakos Sąjungos nuosaviems ištekliams, gaunamiems iš PVM,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 193 straipsnio, Vengrijai leidžiama numatyti, kad asmuo, kuriam tenka prievolė mokėti PVM, yra apmokestinamasis asmuo, kuriam teikiamos aprūpinimo personalu, vykdančiu kitokią veiklą, nei nurodyta Direktyvos 2006/112/EB 199 straipsnio 1 dalies a punkte, paslaugos.
   2 straipsnis
   Šis sprendimas nustoja galioti 2017 m. gruodžio 31 d.
   3 straipsnis
   Šis sprendimas skirtas Vengrijai.
   
      Priimta Briuselyje 2015 m. gruodžio 10 d.
      
         
            Tarybos vardu
         
         
            Pirmininkas
         
         F. BAUSCH
      
   
   
      (1)  OL L 347, 2006 12 11, p. 1.